32005R0749
L 126/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 749/2005 НА КОМИСИЯТА
от 18 май 2005 година
за изменение на Регламент (ЕИО) № 2131/93 относно определянето на процедурата и условията за придобиване на зърно от интервенционните агенции
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. за общата организация на пазара на зърнени култури (1), и по-специално член 6 от него,
като има предвид, че:
(1)
Регламент (ЕИО) № 2131/93 на Комисията (2) определя процедурата и условията за продажба на зърно, което държат интервенционните агенции.
(2)
В държавите-членки, които нямат морски пристанища, участниците в търговете за предлаганото за продажба зърно се наказват с по-високи транспортни разходи. В резултат от тези допълнителни разходи от тези държави-членки е по-трудно да се осъществи износ на зърно, което води по-конкретно до по-продължителен срок на съхранение с цел интервенция и допълнителни разходи за бюджета на Общността. Поради това член 7 от Регламент (ЕИО) № 2131/93 предвижда възможност в някои случаи да бъдат финансирани най-ниските транспортни разходи от мястото на съхранение до изходното пристанище, за да има сравнимост между тръжните предложения.
(3)
Хърватските пристанища Риека и Сплит бяха традиционните пристанища, от които отпътуваха стоките от страните от Централна Европа преди присъединяването им към Съюза. Поради това Риека и Сплит следва да бъдат включени в списъка с изходните пристанища, които могат да се ползват при изчисляване на възстановимите транспортни разходи при износ.
(4)
За да се опростят и хармонизират процедурите за предлагането за продажба на зърно за износ, следва да бъде изяснена процедурата за освобождаване на гаранциите, упоменати в член 17 от Регламент (ЕИО) № 2131/93, на базата на Регламент (ЕО) № 800/1999 на Комисията за определянето на общи подробни правила за прилагането на системата за реимбурсиране на износа на селскостопанска продукция (3), особено по отношение на доказателството за това, че са извършени митническите формалности при вноса в трета страна.
(5)
Регламент (ЕИО) № 2131/93 следва съответно да се изменени.
(6)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
В член 7 от Регламент (ЕИО) № 2131/93 параграф 2а се заменя със следния:
„2а. Когато държавите-членки нямат морско пристанище, съгласно процедурата, упомената в параграф 1, може да бъде взето решение за допускане на дерогация от параграф 2, и когато се касае за износ от морско пристанище, да се финансират най-ниските транспортни разходи от мястото на съхранение до реалното изходно пристанище в рамките на финансовите средства, определени в обявата за търга.
По смисъла на настоящия параграф румънското пристанище Констанца и хърватските пристанища Риека и Сплит могат да се считат за изходни пристанища.“
Член 2
В член 17 от Регламент (ЕО) № 2131/93 параграф 3 се заменя със следното:
„3. Гаранциите, предвидени по силата на второ тире от параграф 2, следва да бъдат освобождавани, когато се отнасят за количества, по отношение на които:
-
е представено доказателство, че стоките са негодни за консумация от хора или животни,
-
е представено доказателство, че са извършени митническите формалности при износ извън митническата територия на Общността и при внос в една от третите страни, попадащи в обхвата на тръжната обява. Доказателства за износ извън митническата територия на Общността и за внос в третата страна са съответно онези документи, които са предвидени съгласно подробните правила, установени в член 7 и член 16, параграфи 1, 2 и 3 от Регламент (ЕО) № 800/1999,
-
не е издаден сертификатът съгласно член 49 от Регламент (ЕО) № 1291/2000,
-
договорът е бил отменен съгласно параграф четвърти от член 16.“
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 май 2005 година.